
Latvijas pievienošanās Šengenas līgumam procesa gaitu. 

Saskaņā ar Ministru kabineta lēmumu (prot. Nr. 38, 15.§ 3.pkt.) Iekšlietu ministrija, kā koordinējošā iestāde, informē Ministru kabinetu par Latvijas pievienošanās Šengenas līgumam procesa gaitu. Kārtējā ziņojumā atspoguļota informācija par Indikatīvā rīcības plāna Šengenas acquis prasību īstenošanai (turpmāk – Šengenas rīcības plāns) izpildi un Šengenas konvencijas finanšu programmas (Schengen Facility) ieviešanas gaitu.
Informatīvais ziņojums š.g. 11.maijā tika iesniegts Valsts kancelejā, saskaņā ar Ministru prezidenta 14.jūnija rezolūciju Nr.90/TA-1256 Iekšlietu ministrija ir sagatavojusi aktualizēto informatīvo ziņojumu par Latvijas pievienošanās Šengenas līgumam procesa gaitu. 
Sadarbībā ar Ārlietu ministriju, Tieslietu ministriju, Aizsardzības ministriju, Finanšu ministriju ir izstrādāts ziņojums Šengenas novērtēšanas laikā konstatēto trūkumu novēršanu un rekomendāciju ieviešanu.
Ziņojums pirmo reizi tika prezentēts š.g. 27.februāra Šengenas novērtēšanas darba grupā, pēc kuras ir sagatavota un Eiropas Padomes Ģenerālsekretariātā iesniegta dalībvalstu pieprasītā papildus informācija. Turpmāk jaunajām dalībvalstīm regulāri jāinformē Šengenas novērtēšanas darba grupa par paveikto rekomendāciju ieviešanā.

Indikatīvais rīcības plāns SISone4ALL projekta ieviešanai Latvijā

Iekšlietu ministrija sadarbībā ar Ārlietu un Tieslietu ministriju, Ģenerālprokuratūru un Valsts ieņēmumu dienesta Muitas kriminālpārvaldi ir izstrādājusi Indikatīvo rīcības plānu SISone4ALL projekta ieviešanai Latvijā (skatīt pielikumu Nr.1). Plānā atspoguļoti veicamie pasākumi likumdošanas, lietotāju apmācības un tehniskās izveides jomās. Plāns izstrādāts pamatojoties uz Eiropas Savienības Padomes apstiprinātajiem darba plāniem, kā arī Portugāles izstrādāto projekta tehniskās ieviešanas laika grafiku, lai SISone4ALL uzsāktu darbību š.g. 1.septembrī. 

Pārrobežu sadarbība un pierobežas teritoriju sakārtošana pēc pievienošanās Šengenas līgumam
  
Zemgales plānošanas reģions š.g. 22.marta vēstulē ir informējis Ministru kabinetu, Iekšlietu un Satiksmes ministriju, Latvijas Pašvaldību savienību un Plānošanas reģionu attīstības padomes par pārrobežu sadarbību ar Lietuvu Šengenas zonas paplašināšanās kontekstā. Vēstulē norādīta nepieciešamība sakārtot pārrobežas ceļus, lai sekmīgi īstenotu Šengenas līguma nosacījumus, kā arī vienoties par savstarpējo norēķinu kārtību ārkārtas situāciju – ugunsgrēku, avāriju u.c. seku likvidēšanai. Šajā nolūkā nepieciešams piešķirt papildus finanšu līdzekļus Zemgales plānošanas reģionam pierobežas ceļu sakārtošanai. Iekšlietu ministrija atbalsta vietējo pašvaldību iesaistīšanu vēstulē minēto jautājumu risināšanā. Šengenas konvencijas 2.panta 1.punkts paredz, ka iekšējās robežas var šķērsot jebkurā vietā bez personu kontroles. Šajā nolūkā dalībvalstīm ir jānodrošina Šengenas izpildu komitejas 1994.gada 26.aprīļa lēmums „Par pielāgošanas pasākumiem, kuru mērķis ir satiksmes šķēršļu un ierobežojumu likvidēšana iekšējo robežu šķērsošanas punktos uz ceļiem” (SCH/Com-ex (94)1 rev.2) izpildi. Šis lēmums nosaka šķēršļu likvidēšanu, kas ierobežo ceļošanu, iepriekš robežkontrolei bloķētu brauktuvju un braukšanas joslu atvēršanu un braukšanas ātruma ierobežojumu atcelšanu, muitas kontroles paviljonu novākšanu no sadalošajām joslām un tādu jumtu demontāžu, kas ir izvirzīti pāri ceļam robežšķērsošanas vietās. Ņemot vērā minēto, Iekšlietu ministrija 2008.gada valsts budžetā lūgs piešķirt papildus finansējumu 342 000 latu apmērā, Šengenas izpildu komitejas lēmuma prasību izpildei.
Š.g. 6.- 7.jūnijā Palangā, Lietuvā notika Latvijas – Lietuvas starpvaldību komisijas pārrobežu sadarbības jautājumos sanāksme, kuras laikā tika pārrunāti pierobežas pašvaldībām aktuālie sadarbības jautājumi pēc pievienošanās Šengenas zonai un robežkontroles atcelšanas uz valstu iekšējām robežām.
  
Iekšlietu ministrijas dienesti strādā pie Šengenas prasību ieviešanas saskaņā ar izstrādātājiem detalizētajiem plāniem Šengenas rīcības plānā iekļauto pasākumu ieviešanai.  

Valsts policija
Saskaņā ar 1985.gadā noslēgto Šengenas līgumu par pakāpenisku kontroles atcelšanu pie kopīgajām robežām, pēc robežkontroles atcelšanas būtiski palielinās policijas loma valsts iekšējās drošības nodrošināšanā un pārrobežu noziedzības apkarošanā un efektīva policijas pārrobežu sadarbība kalpo kā viens no svarīgākajiem kompensējošiem mehānismiem. Šajā nolūkā Valsts policija ir veikusi virkni pasākumu:
1) š.g. 18.janvārī Valkā notika Latvijas un Igaunijas policiju un robežsardzes pārstāvju sanāksme, kur tika apspriesti praktiskas dabas jautājumi par kopējām policijas patruļām;
2) no 24.-25.janvārim Dobelē un Mažeiķos notika Latvijas un Lietuvas policiju rīkots seminārs par kopējām policijas patruļām. Seminārā piedalījās abu pušu mācību iestāžu pārstāvji, kā arī pārstāvji no visām pierobežas teritoriālajām policijas struktūrvienībām;
3) pašlaik notiek Sadarbības līguma starp Latvijas Republikas Valsts policiju un Lietuvas Republikas Iekšlietu ministrijas Policijas Departamentu par cīņu pret noziedzību, īpaši pierobežu rajonos saskaņošana, kas cita starpā ietver arī jautājumus par Šengenas konvencijas praktisko piemērošanu. Š.g. 17.maijā Lietuvā, Paņevežā, notika abu pušu ekspertu sanāksme vienošanās teksta saskaņošanai.

No š.g. 16. līdz 30.septembrim plānotas ar Šengenas informācijas sistēmu saistīto jautājumu Šengenas novērtēšanas vizītes jaunajās dalībvalstīs. Lai nodrošinātu sekmīgu vizītes norisi un pozitīvu novērtēšanas rezultātu, no š.g. 16.- 19.jūlijam ir plānota ar Šengenas informācijas sistēmu saistīto jautājumu Šengenas novērtēšanas imitācija, kurā piedalīsies visas kompetentās Latvijas institūcijas (Valsts policija, Valsts robežsardze, Iekšlietu ministrijas Informācijas centrs, kā arī Valsts ieņēmumu dienesta Muitas kriminālpārvalde). 
Š.g. 1.jūnijā Beļģijā, Briselē notika neformāla Troikas sanāksme, kurā piedalījās Vācijas un Portugāles prezidentūras Eiropas Savienībā, ES Padomes ģenerālsekretariāta un Komisijas pārstāvji, tās laikā tika izskatīta ar Šengenas informācijas sistēmu saistīto jautājumu Šengenas novērtēšanas vizītes programma. Programmu plānots apstiprināt ES Padomes Šengenas novērtēšanas darba grupas š.g. 28.jūnija sanāksmē.

Valsts robežsardze

Lai veicinātu radniecīgo dienestu pārrobežu sadarbību, š.g. 8.februārī tika atvērts Latvijas –Lietuvas kopīgais kontaktpunkts „Grenctāle – Saločai”.
Twinning Light projekta ietvaros no 19.- 23.martam notika kurss 20 robežsargiem „SIS un SIRENE Šengenas telpā”. 
2007.gada 24.-25.maijā 15 robežsardzes darbinieki piedalījās Valsts policijas Galvenās Kriminālpolicijas pārvaldes Starptautiskās Sadarbības pārvaldes SIRENE biroja rīkotajā seminārā „Šengenas informācijas sistēmas vispārīgie aspekti un loma nelegālās imigrācijas ierobežošanā”.

Šengenas konvencijas 7.pants paredz: nolūkā veikt efektīvu ārējās robežas kontroli un uzraudzību dalībvalstis cita citai sniedz palīdzību un nodrošina pastāvīgu sadarbību. Konvencijā noteikts, ka šī sadarbība var izpausties kā sakaru virsnieku nozīmēšana. Lai efektīvi ieviestu minēto konvencijas pantu un nodrošinātu efektīvu informācijas apmaiņu un sadarbību, par sakaru virsnieku Ukrainā ir iecelts Iekšlietu ministrijas Valsts sekretāra padomnieks R.Deičmanis. 
 
SISone4ALL ieviešanas statuss Latvijā

Vispārējie jautājumi
	2006.gada 5.- 6.oktobra ES Tieslietu un iekšlietu ministru padome apstiprināja Portugāles priekšlikumu, pievienot jaunās dalībvalstis pašreizējai SIS I+ (nosaucot to SISone4ALL), ar mērķi panākt Šengenas zonas paplašināšanos iepriekš noteiktajā laikā, t.i. 2007.gada beigās. 
Iekšlietu ministrijā ir izstrādāts SISone4ALL ieviešanas tehniskais plāns. Visaptveroša nacionālā SISone4ALL plāna izstrādei Iekšlietu ministrija kā koordinējošā iestāde, ir iesaistījusi visas kompetentās iestādes, lai apzinātu visus veicamos pasākumus likumdošanas, tehniskā nodrošinājuma, lietotāju apmācību, personu datu aizsardzības jomā.

Tehniskā ieviešana
1. Laika posmā līdz š.g. 1.jūnijam sadarbībā ar ES Komisijas un Portugāles tehniskajiem darbiniekiem, atbilstoši ES Komisiju izstrādātajam SISone4ALL ieviešanas plānam „ROADMAP OF SISone4ALL, veiktas sekojošas aktivitātes:
1.1. Ierīkots SISNET tīkla piekļuves punkts Latvijā;
1.2. Uzstādīta N.COM un C.SIM programmatūra. SIS centrālas vienības pārstāvis, piedaloties Iekšlietu ministrijas Informācijas centra (turpmāk - IC) darbiniekiem, uzstādīja, nokonfigurēja un notestēja Rindas menedžmenta programmatūru (WebSphere MQ), Centrālas SIS simulatoru (C.SIM), Nacionālas SIS simulatoru (N.SIM) un galveno nacionālo komunikācijas moduli (N.COM). Testi tika veikti sadarbība ar C.SIS pārstāvjiem Strasbūrā (Francija);
1.3. Portugāles SISone4ALL aplikācijas instalācija tika veiksmīgi pabeigta, veikti tīkla drošības sistēmas „firewall” testi;
1.4. Pabeigta testēšanas rīku apmācība (Strasbūrā (Francija) piedalījās 3 IC pārstāvji);
1.5. Portugāles aplikācijas apmācības sesijas pabeigtas (Lisabonā (Portugāle) piedalījās 3 IC pārstāvji);
1.6.  pabeigti SIRENE savienošanas testi.

2. Plānotie pasākumi:
2.1. 31.05. ir uzsākta testēšana un validācija ar C.SIS;
2.2. SIRENE formu apmaiņas testi uzsākti š.g. 21.05;
2.3. Operatoru testēšanas sesijas š.g. jūlijā;
2.4. SIRENE funkcionālie testi tiek plānoti no š.g. 16.08.

Nacionālā līmenī veiktas sekojošas aktivitātes:
Noslēdzies atklāts konkurss rezerves serveru telpas izbūvei Informācijas centra telpās (Bruņinieku ielā 72b, Rīga). Notiek vērtēšanas procedūra;
Noslēdzies atklāts konkurss par ORACLE datu bāzes vadības sistēmas un RAC licenču iegādi. Pieņemts lēmums par līguma slēgšanu;
Š.g. 11.aprīlī parakstīts līgums „Nacionālās SISone4ALL programmatūras adaptācija atbilstoši nacionālo reģistru prasībām” par Portugāles SISone4ALL tehniskā risinājuma adaptāciju un lokalizāciju nacionālajā vidē. Līguma izpilde - š.g. oktobris.
Procesā – iepirkuma organizēšana par „Nacionālās SIS tehniskās infrastruktūras pilnveidošana” (serveru tehnikas iegāde) – iepirkuma procedūras precizēšana ar Iepirkumu uzraudzības biroju;

Pabeigtie pasākumi:
Sadarbībā Orange Business Services Ltd. iekārtoti SISNET tīkla pieslēguma punkti (SAP – Schengen Access Point):
a. Primāra līnija (izdalītā ciparu) izveidota – Gaujas ielā 15, Rīga,
b. Back-up līnija (ISDN) izveidota – Gaujas ielā 15, Rīga.
Gaujas ielā 15 iekārtotas un aprīkotas NSIS tehniskās vienības telpas, tai skaitā SISone4ALL sistēmas palīdzības dienesta un lietotāju atbalsta dienesta operatoru darba vietas:
a. Izveidota infrastruktūra - piegādātas un uzstādītas mēbeles un veikta personāla apmācība;
b. Izveidota Lokālā datu tīkla infrastruktūra, uzstādītas darba stacijas, biroja tehnika un telefoni.
Iekārtotas IC NSIS serveru telpas Iekšlietu ministrijas kompleksa (Gaujas ielā 15, Rīga) 5.korpusa 1.stāvā;
Iekšlietu ministrijas kompleksa (Gaujas ielā 15, Rīga) 5.korpuss pieslēgts IeM ODP tīklam;
Iekārtots VNDPT pieslēguma punkts Gaujas ielā 15, 5.korpusā;
Uzstādīts un nokonfigurēts SIS II projekta ietvaros piegādātais datu bāzes serveru un datu glabāšanas masīvu komplekss;
Izveidota testa vide SISone4ALL sistēmas ieviešanai;
Izveidota darba grupa SISone4ALL pieslēguma izveidei un sistēmas testēšanai.

Pašreizējā SISone4ALL projekta stadijā būtiskas SISone4ALL sistēmas ieviešanas problēmas, kas aizkavētu sistēmas sagatavošanu ekspluatācijai līdz š.g. 31.augustam nav konstatētas. Tehniskas dabas jautājumi un neskaidrības tiek risinātas darba kārtībā starp projektā iesaistītajām pusēm. 

2006.gada 5.oktobra Eiropas Savienības Tieslietu un iekšlietu ministru padomes sanāksmē ministri vienojās par SIS II Task Force izveidi, lai palīdzētu Padomei, sadarbībā ar Eiropas Komisiju, SIS II projekta vadīšanā un koordinēšanā. Š.g. 19. un 20.aprīlī SIS Task Force ietvaros tika veikta Latvijas gatavības SIS II ieviešanai (tai skaitā arī SISone4ALL) novērtēšana. Vizītes laikā būtiski trūkumi vai riski, kas varētu apdraudēt projekta sekmīgu realizāciju netika konstatēti, ziņojums par Latviju ir pozitīvs.

SIRENE biroja izveide

SIRENE biroja izveides process tuvojas noslēdzošajam posmam. Notiek biroja darbinieku komplektācija, ko plānots pabeigt līdz jūnijam, lai varētu veikt atbilstošu apmācību līdz SIS faktiskajai ieviešanai. 
SIRENE birojs ir pārvietots uz jaunām telpām Gaujas ielā - ēkā, kur atrodas arī NSIS vienība, lai birojs jau būtu šajās telpās, kad tiks uzsākta 95. panta papildinformācijas nodošana jaunajām dalībvalstīm, kā arī būtu gatavs SIRENE funkcionālajiem testiem. 
SIRENE personāla regulāra apmācība notiek kopš 2006. gada sākuma šādās jomās: SIRENE procedūras, saistošā likumdošana, svešvalodas, datoraplikācijas.

Likumdošana

Šengenas informācijas sistēmas darbības likuma projekts 2006.gada 10.augustā uzsaukts Valsts sekretāru sanāksmē. Likumprojekts tika saskaņots ar visām iesaistītajām institūcijām – Tieslietu, Ārlietu, Finanšu, Aizsardzības, Bērnu un ģimenes lietu, Ekonomikas, Labklājības, Reģionālās attīstības un pašvaldību lietu un Satiksmes ministriju, Īpašu uzdevumu ministra elektroniskās pārvaldes lietās un Īpašu uzdevumu ministra sabiedrības integrācijas lietās sekretariātu, Ģenerālprokuratūru, Korupcijas novēršanas un apkarošanas biroju, Latvijas Pašvaldību savienību un Valsts kancelejas Politikas koordinācijas departamentu. Likumprojekts atkārtoti izskatīts Valsts sekretāru sanāksmē š.g. 9.martā. Š.g 27.aprīlī likumprojekts ir iesniegts izskatīšanai Ministru kabinetā. Likumprojekts iesniegts Saeimā izskatīšanai steidzamības kārtībā, likumprojekts izskatīts pirmajā lasījumā š.g. 7.jūnijā.  
Paralēli Šengenas informācijas sistēmas darbības likuma izstrādei tiek sagatavoti nepieciešamie grozījumi saistītajos normatīvajos aktos, kā arī līgumi ar kompetentajām iestādēm par sistēmas izmantošanas standartiem. Tiesiskā bāze būs sakārtota līdz Šengenas informācijas sistēmas faktiskajai ieviešanai. 
Iekšlietu ministrija ir izstrādājusi vienošanās protokola projektu ar Ārlietu ministriju par Eiropas Parlamenta un Padomes Lēmuma Nr. 895/2006/EK, ar ko ievieš vienkāršotu režīmu personu kontrolei pie ārējām robežām, pamatojoties uz to, ka tranzītam caur to attiecīgajām teritorijām Čehijas Republika, Igaunija, Kipra, Latvija, Lietuva, Ungārija, Malta, Polija, Slovēnija un Slovākija dažus dokumentus vienpusēji atzīst par līdzvērtīgiem savām attiecīgās valsts vīzām, piemērošanu. Pēc protokola parakstīšanas atbildīgās iestādes izstrādās iekšējos normatīvos aktus, kas nosaka kārtību, kādā tiks piemēroti Eiropas Parlamenta un Padomes lēmuma Nr. 895/2006/EK noteikumi. Vienošanās protokols tika parakstīts š.g. 19.jūnijā.

Šengenas informācijas sistēmas gala lietotāju apmācība

Apmācības organizēšana ir daļa no nacionālā plāna, kas paredz lietotāju apmācību visos kompetentajos dienestos, balsoties uz train the trainer principu. Apmācībā iesaistītas kompetento dienestu mācību iestādes. SIS apmācība tiks iekļauta regulārajā apmācībā, lai nodrošinātu tālāko nepārtrauktību. 
Pamatojoties uz SIRENE biroja izstrādāto lietotāju rokasgrāmatu, Valsts policijas koledža sadarbībā ar SIRENE biroju ir izstrādājusi apmācību programmu un no š.g. 21.maija ir uzsākta instruktoru apmācība. Instruktori nodrošinās tālāku lietotāju apmācību, kas tiks pārbaudīta ar testa palīdzību. 
Apmācību plānots pabeigt līdz augusta beigām. 

SISone4ALL iemaksas

[bookmark: Subject]Saskaņā ar 2006.gada 4.-5.decembra Tieslietu un iekšlietu ministru padomes secinājumiem par SIS II, SIS 1+ un Šengenas zonas paplašināšanu dalībvalstīm, kuras piedalās SISone4all projektā, proporcionāli jāsedz izmaksas, kas saistītas ar jaunu iekārtu uzstādīšanu C.SIS 2006. gadā, kā arī papildu izmaksas, kas saistītas ar tīkla paplašināšanu (aptuveni EUR 1 500 000) un ar SIS 1+ paplašināšanu (aptuveni EUR 2 130 000), iekļaujot jaunās dalībvalstis.
Līgumslēdzēju Pušu un sadarbības valstu iemaksas precizē, lai novirzītu daļu izmaksu, kas iepriekš radušās saistībā ar C.SIS ieviešanu jaunajai Līgumslēdzējai Pusei. Šo daļu aprēķina saskaņā ar jaunās Līgumslēdzējas Puses PVN resursu daļu Eiropas Kopienu kopējos PVN to gadu resursos, kuros izmaksas radušās saistībā ar Centrālās Šengenas informācijas sistēmas ieviešanu vēl pirms jaunās Līgumslēdzējas Puses pievienošanās. Šo summu atmaksā pārējām valstīm proporcionāli to iemaksām, kas ir aprēķinātas saskaņā ar šīs regulas I sadaļas 1. punktu. Latvijas daļa ir 0,1

Par SISNET tīkla paplašināšanu Latvijai kopā jāmaksā 5412, 51 eiro, no tiem 2706,24 eiro tika iemaksāti š.g. aprīlī.

Par C.SIS un SIS+ paplašināšanu Latvijai jāmaksā 7350,00 eiro.

Plānojot budžetu 2008.gadam, Iekšlietu ministrija paredzēs papildus finanšu līdzekļus Iekšlietu ministrijas budžetā par SISNET tīkla pakalpojumu nodrošināšanu 2008.gadā. Provizoriski šī summa varētu būt 5000 līdz 6000 eiro. 


Šengenas konvencijas finanšu programmas (Schengen Facility) ieviešanas gaita uz 01.06.2007. 

Kopumā Šengenas konvencijas finanšu programmas (Schengen Facility) prioritāšu ieviešanai ir paredzēti 92,3 milj. EUR, t.sk.:
-Šengenas konvencijas finanšu programmas līdzekļi 79,7 milj. EUR apmērā;
-nacionālais līdzfinansējums (PVN segšanai) 12,6 milj. EUR apmērā. 

Iepirkuma līgumi ar pasūtījuma izpildītājiem noslēgti par kopējo summu 88,7 milj. eiro (jeb 96 % no kopējā pieejamā finansējuma), ir izlietots (ir veikti maksājumi) apmēram 52,8 % no kopējā pieejamā finansējuma. Ieviesto pasākumu kopsumma sastāda 30,7 milj. eiro (jeb 33,3% no kopējā Šengenas konvencijas finanšu programmas (Schengen Facility) pieejamā finansējuma).

Informācija par projektu ieviešanas progresu ir atspoguļota tabulā:

	Kritēriji
	Summa milj. eiro
	Procenti (no kopējā finansējuma)

	Noslēgtie līgumi

	88,7

	96 % 


	Atalgojuma un komandējuma izdevumi
	3,6

	4 %


	Kopā:

	92,3

	100 %

	No tiem:
-Veiktie maksājumi
	48,7
	52,8 %

	-Pilnībā ieviestie pasākumi
	30,7
	33,3 %




Detalizētāka informācija par projektu ieviešanas gaitu ir atspoguļota tabulā „Šengenas konvencijas finanšu programmas (Schengen Facility) projektu realizācijas gaita uz 01.06.2007.” (skatīt pielikumu Nr.2).


Iekšlietu ministrs								I.Godmanis		
			          

	Valsts sekretārs

	Juridiskā departamenta direktors
	Par kontroli atbildīgā amatpersona
	Atbildīgā amatpersona

	

	
	
	

	A.Straume
	M.Rāzna
	T.Stragova
	A.Matīss

	
	
	
	



Liene Simsone
Šengenas novērtēšanas nodaļas vadītāja
Tel:7219119 Fax: 7243112
e-pasts: liene.simsone@iem.gov.lv 

Jekaterina Meļņikova
Eiropas lietu un starptautiskās sadarbības departamenta
Starptautisko projektu koordinācijas nodaļas vadītāja
Tel: 7219505 Fax: 7243112
e-pasts: jekaterina.melnikova@iem.gov.lv

